‘ከውጫሌ ውል እስከ አድዋ ድል የኢትዮጵን ታሪክ ይዘክራል’ የተባለው የባሕል ማዕከል ግንባታ ተጠናቀቀ።
ባሕር ዳር፡ ነሐሴ 14/2012 (አብመድ) ዳግማዊ አጤ ምኒልክ ከጣልያን ጋር የውጫሌ ስምምነትን በተፈራረሙበት ታሪካዊ ቦታ ላይ የተገነባው የይስማ ንጉሥ የባሕል ማዕከል ግንባታ መጠናቀቁን የአምባሰል ወረዳ ባሕልና ቱሪዝም ጽሕፈት ቤት አስታውቋል።ጽሕፈት ቤቱ እንዳስታወቀው ግንባታው የመግቢያ በር፣ ሙዚዬም እና ካፌን ያካትታል። በአጠቃላይ 25 ሚሊዮን 734ሺ 720 ብር ወጪ  እንደተደረገበትም ጽህፈት ቤቱ አስታወቋል። የባሕል ማዕከሉ የተገነባው የአካባቢውን ባሕል ለማስተዋወቅ፣ ሀገራዊ ፍቅር እና አንድነትን ለማስተማር፣ ታሪክን ለማስረዳት እና ለቀጣይ ትውልድ ጠብቆ ለማቆየት የጎላ ሚና እንደሚኖረው ታስቦ ነው። ከውጫሌ ውል እስከ አድዋ ድል የኢትዮጵያ ታሪክን ሊገልጽ በሚችል መልኩ ታስቦ እንደተሠራም ተጠቅሷል። በተለይም የጥቁሮችን የአሸናፊነት መንፈስ የሚያንጸባርቁ ይዘቶች እንዳሉትም ተመላክቷል።በእነዚህ ጊዜያት የነበሩና የኢትዮጵያ ታሪክን የሚገልጹ ታሪካዊ ቅርሶችን ከፌዴራሉ እና ከክልሉ መንግሥታት እንዲሁም በስጦታ፣ በውሰት፣ በግዥ እና በውርስ መልኩ በማኅበረሰቡ እጅ የሚገኙ ልዩልዩ ቅርሶችን ሰብስቦ ወደ ሙዚየሙ ለማስገባት እንቅስቃሴ እንደተጀመረም ጽህፈት ቤቱ አስታውቋል። 